Isaac M. Laddon
Isaac Machlin Laddon (Garfield, 25 desimber 1894 - San Diego, 14 jannewaris 1976) wie in Amerikaansk loftfeartyngenieur en ûntwerper.

Biografy
Hy studearre oan de McGill-universiteit yn Montreal fan 1915 ôf. Dêrnei gie er yn 1917 nei de U.S. Air Service Experimental and Engineering Test Center op fleanfjild McCook, Ohio. Noch gjin twa jier letter waard er dêr haadûntwerper foar alle grutte fleanmasines. Hy brocht tal fan patinten yn de fleantúchyndustry op syn namme.

Hy waard yn 1927 haadyngenieur by Consolidated Aircraft Company. Ta syn ûntwerpen hearre de Admiral Flying Boat út 1928, de earste yn in rige fan ferneamde Consolidated fleanboaten dy't late ta de tige wurdearre PBY Catalina dêr't 3.282 fan makke waarden. Teffens ûntwurp er de  B-24 Liberator, de langst produsearre bommesmiter yn de Twadde Wrâldoarloch en meast boude fleanmasine fan alle typen ea. Hy wie ek ferantwurdlik foar it ûntwerpen fan de streamline Convair-airliners dy't troch loftfeartmaatskippijen yn de hiele wrâld brûkt waarden.

Hy stoar yn San Diego yn de âldens fan 81 jier.

Amerikaansk loftfeartyngenieur
Amerikaansk fleantúchûntwerper
Persoan berne yn 1894
Persoan stoarn yn 1976